SMERNICA KOMISIE 2007/26/ES
zo 7. mája 2007,
ktorou sa mení a dopĺňa smernica 2004/6/ES s cieľom predĺžiť obdobie jej uplatňovania
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 89/398/EHS z 3. mája 1989 o aproximácii právnych predpisov členských štátov, ktoré sa týkajú potravín na určité nutričné využitie (1), a najmä na jej článok 4 ods. 2,
keďže:
(1)
V smernici Komisie 2001/15/ES z 15. februára 2001 o látkach, ktoré sa na osobitné výživové účely môžu pridávať do potravín na špeciálne výživové použitie (2), sa konkretizujú určité kategórie látok a pri každej z nich sa uvádzajú chemické látky, ktoré sa môžu použiť pri výrobe potravín na špeciálne výživové použitie.
(2)
V čase prijatia smernice 2001/15/ES niekoľko chemických látok pridávaných na osobitné výživové účely do určitých potravín na špeciálne výživové použitie, s ktorými sa obchoduje v určitých členských štátoch, nemohlo byť zahrnutých do prílohy k tejto smernici, pretože neboli hodnotené Vedeckým výborom pre potraviny.
(3)
Do ukončenia hodnotenia týchto látok Európskym úradom pre bezpečnosť potravín (EFSA) sa v smernici Komisie 2004/6/ES (3) ustanovuje, že členské štáty môžu naďalej umožňovať obchodovanie s výrobkami, ktoré obsahujú príslušné látky, na svojom území, pokiaľ sú splnené určité podmienky týkajúce sa bezpečnosti týchto výrobkov, do 31. decembra 2006.
(4)
Hodnotenia a súvisiace administratívne opatrenia nebolo možné ukončiť pred 31. decembrom 2006. Preto by sa malo predĺžiť uplatňovanie smernice 2004/6/ES s cieľom predísť zbytočnému narušeniu obchodu s príslušnými potravinami.
(5)
S cieľom zohľadniť obdobie potrebné na ukončenie hodnotenia látok Európskym úradom pre bezpečnosť potravín a na transpozíciu súvisiacich opatrení do vnútroštátnych právnych predpisov je vhodné stanoviť predĺženie obdobia uplatňovania smernice 2004/6/ES do 31. decembra 2009.
(6)
Vzhľadom na dátum 31. december 2006 ustanovený v článku 1 smernice 2004/6/ES je nevyhnutné, aby sa táto smernica transponovala v krátkom čase. S cieľom predísť problémom súvisiacim s obchodovaním s výrobkami obsahujúcimi látky vymenované v smernici 2004/6/ES je vhodné, aby sa táto smernica uplatňovala od 1. januára 2007.
(7)
Opatrenia stanovené v tejto smernici sú v súlade so stanoviskom Stáleho výboru pre potravinový reťazec a zdravie zvierat,
PRIJALA TÚTO SMERNICU:
Článok 1
V článku 1 smernice 2004/6/ES sa dátum „31. decembra 2006“ nahrádza dátumom „31. decembra 2009“.
Článok 2
Transpozícia
1. Členské štáty prijmú a uverejnia najneskôr do 8. júla 2007 zákony, iné právne predpisy a správne opatrenia potrebné na dosiahnutie súladu s touto smernicou. Členské štáty bezodkladne oznámia Komisii znenie týchto ustanovení a tabuľku zhody medzi týmito ustanoveniami a touto smernicou.
Tieto ustanovenia sa uplatňujú od 1. januára 2007.
Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravujú členské štáty.
2. Členské štáty oznámia Komisii znenia hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 3
Táto smernica nadobúda účinnosť dňom nasledujúcim po jej uverejnení v Úradnom vestníku Európskej únie.
Článok 4
Táto smernica je určená členským štátom.
V Bruseli 7. mája 2007